b'\n_START_ARTICLE_\nM/F Ragna\n_START_SECTION_\nS\xc3\xb8s\xc3\xa6tning\n_START_PARAGRAPH_\nF\xc3\xa6rgeforpagter Niels Hedegaard Jensen bestilte f\xc3\xa6rgen hos S\xc3\xb8by Motorfabrik & skibsv\xc3\xa6rft A/S p\xc3\xa5 \xc3\x86r\xc3\xb8. Efter et bes\xc3\xb8g af v\xc3\xa6rftets stifter og ejer Arthur Christian J\xc3\xb8rgensen havde man planlagt, hvordan skibet skulle formes. Tegningerne til f\xc3\xa6rgen blev lavet af Arthur J\xc3\xb8rgensens s\xc3\xb8n efter inspiration fra Hedegaard Jensen og den nybyggede Or\xc3\xb8f\xc3\xa6rge._NEWLINE_Det f\xc3\xb8rste fors\xc3\xb8g p\xc3\xa5 s\xc3\xb8s\xc3\xa6tning af skibet skete i marts 1963. F\xc3\xa6rgen, der var v\xc3\xa6rftets nybygning nummer 20, var blevet bygget p\xc3\xa5 en bedding p\xc3\xa5 stranden. Ved s\xc3\xb8s\xc3\xa6tningen var den \xc3\xb8verste del af skibet endnu ikke monteret, og bortset fra d\xc3\xa6kkets midterste plader, der skulle lukke af for de fem vandt\xc3\xa6tte rum, var selve skroget f\xc3\xa6rdigt. De manglende plader inden s\xc3\xb8s\xc3\xa6tningen viste sig at v\xc3\xa6re en d\xc3\xa5rlig id\xc3\xa9, da skibet umiddelbart efter den f\xc3\xb8rste ber\xc3\xb8ring med havet sank p\xc3\xa5 3 meter vand ved havneindl\xc3\xb8bet i S\xc3\xb8by. I andet fors\xc3\xb8g p\xc3\xa5 at h\xc3\xa6ve skibet lykkedes det at f\xc3\xa5 t\xc3\xb8mt det for vand og f\xc3\xa5 det fort\xc3\xb8jet ved klarg\xc3\xb8ringskajen. Den 27. april 1963 blev f\xc3\xa6rgen officielt d\xc3\xb8bt, og den blev opkaldt efter f\xc3\xa6rgemand Hedegaard Jensens hustru, Ragna._NEWLINE_Det var Niels Hedegaard Jensen, der selv betalte for f\xc3\xa6rgen og de to nye f\xc3\xa6rgelejer ved Mellerup og Voer. I samarbejde med blandt andet borgmesteren fra Randers Kommune, Svend Thingholm, fik Hedegaard et l\xc3\xa5n p\xc3\xa5 170.000 kr. der skulle afdrages over 20 \xc3\xa5r.\n_START_SECTION_\nDrift\n_START_PARAGRAPH_\nM/F Ragna blev f\xc3\xa6rdiggjort og leveret i starten af maj 1963 og skulle derefter bugseres med sl\xc3\xa6beb\xc3\xa5de igennem Lilleb\xc3\xa6lt og Kattegat inden endestationen i Randers Fjord kunne n\xc3\xa5s. Under transporten i Lilleb\xc3\xa6lt kom skibet i problemer, da l\xc3\xa6nseportene over d\xc3\xa6kket ikke havde nok kapacitet til at komme af med de m\xc3\xa6ngder vand, der skyllede ind over den lille f\xc3\xa6rge. Efter et kort ophold i Fredericia, hvor fejlene blev udbedret, kunne M/F Ragna i midten af maj anl\xc3\xb8be sin nye hjemhavn i Mellerup. Torsdag den 23. maj 1963 k\xc3\xb8rte skolel\xc3\xa6rer Peter \xc3\x98stergaard sin Volvo om bord p\xc3\xa5 M/F Ragna og sejlede som den f\xc3\xb8rste passager med det nybyggede skib._NEWLINE_Skibet fik i 2012 nye motorer.'